รัฐบาลไทย-ข่าวทำเนียบรัฐบาล-​ก.แรงงาน มอบเงินสนับสนุนการประกอบอาชีพแก่ผู้สำเร็จการฝึกปฏิบัติงานเทคนิคในประเทศญี่ปุ่น IM JAPAN กว่า 3 ล้านบาท
วันอังคารที่ 13 ธันวาคม 2565
​ก.แรงงาน มอบเงินสนับสนุนการประกอบอาชีพแก่ผู้สําเร็จการฝึกปฏิบัติงานเทคนิคในประเทศญี่ปุ่น IM JAPAN กว่า 3 ล้านบาท
วันที่ 13 ธันวาคม 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้นายสุรชัย ชัยตระกูลทอง ผู้ช่วยรัฐมนตรีประจํากระทรวงแรงงาน มอบเงินสนับสนุนเพื่อการประกอบอาชีพ และใบประกาศนียบัตรแก่ผู้สําเร็จการฝึกปฏิบัติงานเทคนิคในประเทศญี่ปุ่น (IM JAPAN)
พร้อมให้โอวาทแก่ผู้สําเร็จการฝึกฯ จํานวน 60 คน เงินสนับสนุนเพื่อการประกอบอาชีพจํานวน 3,289,000 บาท ณ ห้องอบรมคนหางานก่อนไปทํางานต่างประเทศ ชั้น 11 อาคารสํานักงานประกันสังคมกรุงเทพมหานครพื้นที่ 3 เขตดินแดง กรุงเทพฯ
นายสุรชัย ชัยตระกูลทอง ผู้ช่วยรัฐมนตรีประจํากระทรวงแรงงาน กล่าวว่า การจัดส่งแรงงานไทยไปฝึกงานประเทศญี่ปุ่น โดยผ่านองค์กรพัฒนาแรงงานระดับนานาชาติประเทศญี่ปุ่น หรือ IM JAPAN เป็นความร่วมมือระหว่างกรมการจัดหางาน กระทรวงแรงงาน กับ IM ประเทศญี่ปุ่น ที่เริ่มขึ้นตั้งแต่ปี พ.ศ.2542 จนถึงปัจจุบัน โดยในวันนี้เป็นการมอบประกาศนียบัตรและเงินสนับสนุนการประกอบอาชีพเพื่อเป็นขวัญกําลังใจให้แก่ผู้สําเร็จการฝึกปฏิบัติงานทางเทคนิคฯ รวมทั้งสร้างแรงบันดาลใจแก่ผู้เข้ารับการฝึกอบรมก่อนเดินทางไปฝึกงานที่ประเทศญี่ปุ่น โดยมีผู้ร่วมงานประกอบด้วยผู้สําเร็จการฝึกปฏิบัติงานทางเทคนิคฯ และผู้เข้ารับการฝึกอบรมก่อนเดินทาง รวมทั้งสิ้นจํานวน 60 คน ในจํานวนนี้มีผู้สําเร็จการฝึกปฏิบัติงานทางเทคนิคฯ ซึ่งเข้ารับมอบเงินสนับสนุนฯ จํานวน 25 คน โดยผู้ที่ฝึกครบ 3 ปี จะได้รับเงินคนละ 151,800 บาท และครบ 5 ปี ได้รับเงินเพิ่มเติมคนละ 101,200 บาท รวมเป็นเงิน จํานวน 3,289,000 บาท
“รัฐมนตรีสุชาติ ให้ความสําคัญกับการส่งเสริมให้แรงงานไทยมีงานทํา ทั้งในประเทศและต่างประเทศ ซึ่งประเทศญี่ปุ่นถือเป็นตลาดแรงงานสําคัญที่มีศักยภาพตอบโจทย์ด้านรายได้ ความรู้ และประสบการณ์ ทั้งยังเป็นประเทศเป้าหมายที่แรงงานไทยให้ความสนใจ ต้องการจะเดินทางไปทํางานเป็นจํานวนมาก ผมรู้สึกยินดีกับผู้สําเร็จการฝึกปฏิบัติงานทางเทคนิคในประเทศญี่ปุ่นทุกคน และชื่นชมที่มีความมุมานะ อดทน รับผิดชอบ และขยันขันแข็ง ฝึกปฏิบัติงานจนครบระยะเวลาที่กําหนด จากนี้ขอให้นําทักษะ ประสบการณ์ ระเบียบวินัยที่ได้รับจากการฝึกฯในประเทศญี่ปุ่นที่มีมาตรฐานและความเข้มงวด ไปใช้พัฒนาการทํางานของตนเอง หรือนําไปเป็นแนวทางในการประกอบธุรกิจส่วนตัวจนประสบผลสําเร็จ สําหรับเงินสนับสนุนการประกอบอาชีพที่ได้รับในวันนี้ขอให้นําไปต่อยอดให้เกิดประโยชน์มากที่สุดเพื่อตนเองและครอบครัวต่อไป” นายสุรชัย กล่าวให้โอวาท
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ปัจจุบันมีผู้ฝึกปฏิบัติงานทางเทคนิคฯ ที่กรมการจัดหางานจัดส่งและสําเร็จการฝึกปฏิบัติงานแล้ว จํานวน 5,538 คน จําแนกเป็นผู้ฝึกปฏิบัติงานทางเทคนิคฯ ในภาคอุตสาหกรรม จํานวน 4,589 คน และภาคก่อสร้าง จํานวน 949 คน ภายหลังจากสําเร็จการฝึกปฏิบัติงานทางเทคนิคฯ ครบระยะเวลาที่กําหนดแล้ว เมื่อเดินทางกลับสู่ประเทศไทย ผู้ฝึกปฏิบัติงานทางเทคนิคฯ จะได้รับประกาศนียบัตรรับรองการฝึกปฏิบัติงานทางเทคนิคฯ และเงินสนับสนุนการประกอบอาชีพ โดยผู้สําเร็จการฝึกปฏิบัติงานทางเทคนิคฯ ครบกําหนด 3 ปี จะได้รับเงินสนับสนุนการประกอบอาชีพ จํานวน 600,000 เยน และผู้สําเร็จการฝึกปฏิบัติงานทางเทคนิคฯ ครบกําหนด 5 ปี จะได้รับเงินสนับสนุนเพิ่มเติมอีก จํานวน 400,000 เยน รวมทั้งสิ้น จํานวน 1,000,000 เยนต่อคน
“ทั้งนี้ ผู้ที่ประสงค์ฝึกงานเทคนิคในประเทศญี่ปุ่น สามารถติดตามการประกาศรับสมัครได้ที่เว็บไซต์ toea.doe.go.th และเพจ facebook : IMthailand กรณีต้องการสอบถามรายละเอียดเพิ่มเติม ติดต่อที่ กองบริหารแรงงานไทยไปต่างประเทศ กรมการจัดหางาน โทร. 0 2245 9428 หรือ สํานักงานจัดหางานกรุงเทพมหานครพื้นที่ 1-10 สํานักงานจัดหางานจังหวัดทุกจังหวัด หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694” อธิบดีกรมการจัดหางาน กล่าว